पौधे की किस्म व किसान अधिकार संरक्षण के संबंध में दी जानकारी
भास्कर न्यूज | जांजगीर-चांपा
कृषि विज्ञान केन्द्र जांजगीर में पौध किस्म और कृषक अधिकार संरक्षण अधिनियम पर एक दिवसीय कृषक प्रशिक्षण एवं जागरूकता कार्यक्रम आयोजित किया गया। छत्तीसगढ राज्य से प्रथम बार धान की किस्म रामजीरा का पंजीयन कराने वाले जिले के प्रगतिशील कृषक दुष्यंत सिंह एवं खूबचन्द बघेल कृषकर| पुरस्कार से सम्मानित रामप्रकाश केशरवानी को इस अवसर पर शॉल, श्रीफल व प्रशस्ति पत्र प्रदान कर उन्हें सम्मानित भी किया गया।
कार्यक्रम में प्रमुख रूप से राम प्रकाश केशरवानी एवं दुष्यंत सिंह के द्वारा संरक्षित एवं पंजीकृत विभिन्न फसलों की कृषक प्रजातियों के विषय में उपस्थित किसानों को जानकारी प्रदान की गई। आनुवांशिकी एवं पादप प्रजनन वैज्ञानिक डॉ. दीपक शर्मा ने बताया कि जांजगीर जिले में राम प्रकाश केशरवानी द्वारा बेर के 200 प्रजाति, आम के 100 प्रजाति एवं सब्जीवर्गिय दलहन, तिलहन, औषधीय फसलों की अनेक प्रजातियों का पंजीयन कराया गया है। इस कार्यक्रम का मुख्य उद्देश्य पौध किस्मों की सुरक्षा, कृषकों एवं पादप प्रजनकों के अधिकारों की सुरक्षा, नई किस्मों के विकास में योगदान को प्रोत्साहित करना रहा। इंदिरा गांधी कृषि विवि. प्रबंध मंडल रायपुर के सदस्य द्वारिकेश पाण्डेय ने अपने उद्बोधन में कहा कि कृषि को व्यावसायिक स्तर पर पहुंचाया जाना चाहिए। सदस्य प्रबंध मंडल गुहाराम अजगल्ले ने कहा कि यह गर्व का विषय है कि वर्तमान में कृषि विज्ञान केन्द्र के माध्यम से कृषकों को तकनीकी जानकारी प्राप्त हो रही है जिनसे उनका आर्थिक एवं सामाजिक स्तर सुदृढ हो रहा है।
श्रीमती निरूपमा चन्द्राकर ने कहा कि कृषकों को पूरे उत्साह से खेती करना चाहिए। कार्यक्रम समन्वयक डॉ. विजय जैन ने कृषि विज्ञान केन्द्र में चल रही विभिन्न गतिविधियों को बताया। कार्यक्रम में कृषि महाविद्यालय एवं अनुसंधान केन्द्र के अधिष्ठाता डॉ.आरएनएस बनाफर, डॉ. दीपक शर्मा , कृषि वैज्ञानिक एवं जिले के विभिन्न क्षेत्र से आए किसान उपस्थित थे। यह मेला 26 दिसंबर से शुरू हुआ है जो 28 दिसंबर तक चलेगा। राष्ट्रीय कृषि मेला में जिले के 1350 किसान सम्मिलित होंगे। पहले दिन जिले के नवागढ़, बम्हनीडीह तथा जैजैपुर विकासखण्ड के 450 किसान इस मेले में शामिल हुए। इस मेला में भाग लेने के लिए प्रत्येक विकासखण्ड से कृषि, उद्यानिकी, मछली पालन तथा पशुपालन गतिविधियों से जुड़े 150-150 किसानों का चयन किया गया है।
रामजीरा को सहेजकर रखने पर दुष्यंत सम्मानित
राजधानी रायपुर में चल रहे राष्ट्रीय कृषि मेला में मुख्यमंत्री डॉ. रमन सिंह ने जिले के किसान दुष्यंत सिंह को सम्मानित किया। धान की एक पुरानी प्रजाति ‘रामजीरा’ को विगत 50 वर्षों से अपने पास सहेजकर रखने पर जिले के ग्राम महंत के किसान दुष्यंत सिंह को प्रमाण पत्र प्रदान कर सम्मानित किया गया। छत्तीसगढ़ में कृषि संभावनाओं को प्रदर्शित करने, देश में उपलब्ध प्रमुख कृषि यंत्रों की जानकारी देने, खेती-किसानी के क्षेत्र में छत्तीसगढ़ को प्रौद्योगिकी के अनुकूल राज्य बनाने, कृषि के क्षेत्र में विभिन्न संस्थानों द्वारा दी जाने वाली वित्तीय सहायता के संबंध में किसानों को जागरूक करने तथा कृषि आदानों एवं कृषि यंत्रों के निर्माताओं, कृषि वैज्ञानिकों तथा किसानों के बीच सीधी परिचर्चा कराने के उद्देश्य से राष्ट्रीय कृषि मेले का आयोजन किया गया है।
एक दिवसीय कृषक प्रशिक्षण के दौरान कृषि विज्ञान केन्द्र में दुष्यंत सिंह को किया गया सम्मानित।
hin_Deva bho_Deva hin_Deva hin_Deva hin_Deva awa_Deva hin_Deva hin_Deva